ועדת הכנסת, כנסת 18, פרוטוקול מספר 104, 2010-07-12 13:00

יריב לוין: בוקר טוב.

יריב לוין: אני פותח את הישיבה.

יריב לוין: הנושא הראשון על סדר היום: סדרי כנס החורף לשנת תש"ע 2011-2010 – פניית יושב ראש הכנסת.

יריב לוין: יציג סגן היושב ראש, חבר הכנסת יצחק וקנין, בבקשה.

יצחק וקנין: בשבוע שעבר היה סיכום בנשיאות שאנחנו נפתח את המושב ב-11 באוקטובר, והוא יסתיים בכ"ח באדר ב' תש"ע, 3 באפריל.

יצחק וקנין: מכיוון שמדובר בשנה מעוברת יש לנו חודש נוסף – אדר ב' – ולכן המושב יהיה הרבה יותר ארוך.

יצחק וקנין: אנחנו מקצרים את פתיחת המושב ומקצרים גם את סיום המושב.

יצחק וקנין: בכל אופן כנס החורף יהיה יותר ארוך בכשבועיים ימים מכל מושב רגיל.

יריב לוין: הערות?

יריב לוין: התייחסויות?

יריב לוין: אין.

יריב לוין: מי בעד?

יריב לוין: מי נגד?

יריב לוין: מי נמנע?

יריב לוין: הצבעה בעד ההצעה – רוב נגד – אין נמנעים – אין ההצעה התקבלה.

יריב לוין: פה אחד.

יריב לוין: אין מתנגדים, אין נמנעים.

יריב לוין: 2.

יריב לוין: ישיבות ועדות הכנסת בפגרת הקיץ

יריב לוין: הנושא השני גם הוא קצר מאוד: ישיבות ועדות הכנסת בפגרת הקיץ.

יריב לוין: אני מציע שנקבל את אותה החלטה כפי שנהגו לעשות כאן בעבר: "על-פי סמכותנו, לפי סעיף 99(א) לתקנון אנחנו נטיל על ועדות הכנסת, לרבות ועדות מיוחדות וועדות חקירה פרלמנטריות להמשיך בעבודתן בימי פגרת הקיץ.

יריב לוין: אולם מספר הישיבות שוועדה כלשהי תקיים לא יעלה על 12, אלא אם כן יושב ראש הכנסת יתיר ישיבה או ישיבות נוספות, על-פי סעיף 99(ב) לתקנון.

יריב לוין: לעניין זה – ישיבות של ועדת משנה וסיורים כמוהם כישיבות של הוועדה.

יריב לוין: ההגבלה האמורה לא תחול על ועדת החוץ והביטחון, ועדת הכספים, ועדת החוקה, חוק ומשפט וועדת הכנסת.

יריב לוין: לעניין ועדת החינוך, התרבות והספורט יהיה מספר הישיבות המרבי – 15".

יריב לוין: אני מבין, אגב, שההגבלה גם לא חלה על ועדת הכנסת.

אתי בן יוסף: נכון.

יריב לוין: אני מציע שההגבלה תחול גם על ועדת הכנסת כדי שיהיה לנו מרחב תמרון אם יהיה מצב כזה.

יריב לוין: "מיום ז' באלול התש"ע – 17.8.2010, עד ליום כ"ב באלול התש"ע – 1.9.2010, לא תתקיימנה ישיבות ועדות בכלל, למעט עד 3 ישיבות של ועדת החינוך, התרבות והספורט הקשורות לתחילת שנת הלימודים, ולמעט ישיבות שאותן יתיר יושב ראש הכנסת באופן חריג.

יריב לוין: ישיבות בתקופה זו יבואו במניין הישיבות המירבי המותר כאמור לעיל.

יריב לוין: על יושבי ראש הוועדות להודיע לחברי הוועדה על קיום ישיבה בפגרה ועל סדר היום לפחות 3 ימים מראש".

יריב לוין: זאת ההצעה הסטנדרטית הרגילה.

יריב לוין: בהיעדר הערות – מי בעד?

יריב לוין: מי נגד?

יריב לוין: מי נמנע?

יריב לוין: הצבעה בעד ההצעה – רוב נגד – אין נמנעים – אין ההצעה התקבלה.

יריב לוין: פה אחד.

יריב לוין: אין מתנגדים, אין נמנעים.

יריב לוין: אושר.

יריב לוין: 3.

יריב לוין: הצעת חוק הבחירות לכנסת (תיקון מס' 59) (הצבעת חברי ועדת קלפי), התש"ע-2010 (כ/332) – הכנה לקריאה שנייה ושלישית

יריב לוין: סעיף 3 לסדר היום: הצעת חוק הבחירות לכנסת (תיקון מס' 59) (הצבעת חברי ועדת קלפי), התש"ע-2010 (כ/332) – הכנה לקריאה שנייה ושלישית.

יריב לוין: רבותיי, בעקבות הישיבה הקודמת שהייתה כאן גובשו מספר הסכמות שאז היו על דעת כל הנוכחים.

יריב לוין: עיקרן היה לתחום את ההסדר המוצע שמאפשר לחברי ועדת קלפי להצביע בקלפי לשני תנאים: ראשית, מדובר רק על יושב ראש, סגן וחבר, כלומר, רק על חברי הוועדה, ושנית כדי למנוע ניצול לרעה של ההסדר הזה דובר על כך שמשך הזמן המינימלי שיידרש חבר ועדת קלפי לשבת בקלפי כדי שיוכל להצביע במעטפה כפולה באותה קלפי יעמוד על שבע שעות.

יריב לוין: בעקבות הישיבה הזאת פנה אליי יהודה אבידן, שהוא כמדומני ותיק החברים בוועדת הבחירות המרכזית- -

יהודה אבידן: הסגנים, בכל אופן.

יריב לוין: הוא פנה אליי בשמו עצמו ובשמה של סיעתו, וביקש להביא בפנינו הערה שיש לו לעניין משך הזמן שהצענו.

יריב לוין: כמו כן ארבל הפנתה את תשומת לבי לכך שצריך לקבוע מנגנון מסודר באשר לאופן שבו יתנהל הרישום של השעות, ואני מבין מהשיחות שלך עם מר אהוד שיל"ת שהכיוון הוא שהעניין הזה ייעשה פשוט בתוך פרוטוקול ועדת הקלפי.

יריב לוין: אני כמובן, אאפשר לך להציג את העניין הזה.

יריב לוין: אני מציע שנידרש תחילה לסוגיה של השעות.

יריב לוין: יהודה, בבקשה.

יהודה אבידן: ראשית כול אני מזכיר לחברים שחוקי משילות צריכים לבוא בהסכמה.

יהודה אבידן: ולצערי, הפעם המפלגות נתנו אישור להסכים להחלטה של ועדת השרים ולא הטלנו וטו על החוק הזה.

יהודה אבידן: אבל ועדת שרים החליטה שלא תהיה הגבלת שעות.

יהודה אבידן: אני ער להערה של מנכ"לית ועדת הבחירות ולחשש, אבל אני לא מסכים, לצערי, ואני אסביר למה.

יהודה אבידן: במשפט אחד אסכם: "מוטב שיהיו שוגגין ואל יהיו מזידין".

יהודה אבידן: כיום החוק מאפשר לכל אדם במדינה להיכנס לקלפי של נכים ולהצביע, ואסור לשאול אותו שאלות מיותרות, ואסור כלום.

יהודה אבידן: אנחנו פרקטיים, אנחנו נמצאים בשטח.

יהודה אבידן: אני זוכר שכשיצאה התקנה הזאת חששו שנגיע לחצי מיליון, ל-400 אלף, ל-300 אלף, ואני יכול לומר לזכותה של ועדת הבחירות שעל אף גידול של 40-30 אלף מצביעים בהצבעות המיוחדות השליטה בוועדת הבחירות הייתה יוצאת מן הכלל, ואולי אף הקדימו את הזמנים של הסיום.

יהודה אבידן: גם כאן אני רוצה להרגיע; לדעתי, 7 שעות הוא זמן לא טוב, ואני אסביר למה.

יהודה אבידן: מטבע הדברים אנחנו מחליפים את הנציגים שלנו בשטח כל 5-4 שעות.

יהודה אבידן: אנשים שיושבים בקלפי הם גם אנשים פעילים בשטח, ולכן אנחנו לא מעוניינים לכבול את זה שמישהו יקבע לי את המשמרת.

יהודה אבידן: החשש שמישהו יכניס אדם לקלפי כדי לשבת כיושב ראש ולהצביע – כשזה ל-4 שעות, אין החשש הזה.

יהודה אבידן: אף אחד לא ילך ויהפוך את סדרי בראשית בשביל הדבר הזה.

יהודה אבידן: אני לא רוצה להגיע למצב שאנחנו נתחיל לתת לאנשים עצות שקיימות היום בשטח ללכת להצביע בקלפיות של נכים.

יהודה אבידן: לכן אנחנו מתעקשים על כך שזה יהיה כל 4 שעות.

יהודה אבידן: יתרה מכך בלי קשר לשעות החוק הזה צריך להיות בגלל המקומות המרוחקים – כפרים ערביים, מושבים, קיבוצים שאליהם אנחנו שולחים אנשים, ולא תמיד אנשים יכולים לחזור למקום המגורים שלהם ולהצביע.

יהודה אבידן: עקרונית הצעת החוק הזאת היא נכונה.

יהודה אבידן: הרישום על-ידי מזכיר הקלפי הוא דבר נכון, אבל פרקטית בשטח הגבלה של 4 שעות פותר את החשש שיעשו שם רכבת ומצד שני זה נותן גמישות מחויבת מציאות.

יהודה אבידן: זה ההבדל בין מנגנון ועדת הבחירות לבין אנשי השטח שרואים את הדברים מקרוב.

יהודה אבידן: כאנשי שטח לא נוכל לעמוד בשבע שעות כי זה לא משמרות, זה לא יעזור.

יריב לוין: יהודה, אני רוצה לעשות רגע הפסקה קטנה ולדון בפטור כדי שאני לא אחזיק את כולם; אתה יכול להישאר פה?

יהודה אבידן: אדוני היושב ראש, אני אפילו לא חבר כנסת, מה אכפת לך?

יריב לוין: אבל נוכחותך דרושה כאן.

יריב לוין: זה בסדר.

יריב לוין: תודה רבה.

יריב לוין: 4.

יריב לוין: בקשת הממשלה להקדמת הדיון בהצעת חוק סדר הדין הפלילי (סמכויות אכיפה – מעצרים) (היוועדות חזותית – הוראת שעה) (תיקון מס' 3), התש"ע-2010 (מ/528), לפני הקריאה הראשונה

יריב לוין: אני אעשה הפסקה קטנה ואעבור ברשותכם לבקשת הפטור שלשמה רובכם התכנסתם כאן.

יריב לוין: נושא נוסף:

יריב לוין: בקשה לפטור מחובת הנחה להצעת חוק סדר הדין הפלילי (סמכויות אכיפה - מעצרים) (היוועדות חזותית – הוראת שעה) (תיקון מס' 3), התש"ע-2010.

יריב לוין: הקדמת הדין בקריאה הראשונה.

יריב לוין: אני מבין שמציג זאת חיים אמיגה נציג המשרד לביטחון הפנים.

דרורה נחמני רוט: אני אציג את זה.

דרורה נחמני רוט: חוק ההיוועדות החזותית נחקק ב-2007 כהוראת שעה, והוא מאפשר לעצורי ימין להידיין בלי להיות מובאים לבתי המשפט- -

אברהם מיכאלי: בשפת העם: "video conference".

דרורה נחמני רוט: נכון.

דרורה נחמני רוט: הפרויקט הזה הוא זמני, ואנחנו רוצים לבחון אותו הלאה.

דרורה נחמני רוט: התוקף שלו עומד לפוג ב-22 ביולי, והכנסת עומדת להתפזר ב-21 ביולי- -

אתי בן יוסף: לא להתפזר, היא יוצאת לפגרה.

זבולון אורלב: ונזכרתם ברגע האחרון.

אברהם מיכאלי: הם חשבו לאשר את זה ב-video conference, ובסוף לא התאפשר להם.

דני דנון: הם חשבו שיוצאים להתפגר, לא להתפזר.

דרורה נחמני רוט: בכל מקרה אנחנו רוצים להאריך את הוראת השעה בעוד שנה כדי לראות אם יש מקום להפוך אותה להוראה של קבע.

דרורה נחמני רוט: יש מחקר מלווה שמראה תוצאות חיוביות- -

זבולון אורלב: מה זה "תוצאות חיוביות"?

דרורה נחמני רוט: רמת ההשתתפות היא נמוכה כרגע, וייתכן שאנחנו רוצים לבדוק את זה על אוכלוסיות נוספות ועל מקומות נוספים.

דרורה נחמני רוט: זאת בעצם המטרה של השנה הנוספת.

נסים זאב: כמה הסכימו?

דרורה נחמני רוט: מכיוון שזה תלוי הסכמה של עצור זה קצת בעייתי יותר.

דרורה נחמני רוט: לא הרבה הסכימו, בערך 8% הסכימו, וזה נמוך מאוד.

דרורה נחמני רוט: לכן אנחנו רוצים לשפר.

נסים זאב: 8% זה מאלה שהציעו להם?

דרורה נחמני רוט: הבעיה היא שאסור לשב"ס להציע.

דרורה נחמני רוט: הסנגוריה הציבורית לא מוכנה שיהיה כאן לובינג ושתדלנות.

דרורה נחמני רוט: אם שומעים על זה ומעוניינים הם חותמים- -

זבולון אורלב: יש הבדל בין "לובינג" לבין מידע.

זבולון אורלב: אנחנו נתקן את זה בקריאה שנייה ושלישית.

דרורה נחמני רוט: בכל מקרה אנחנו מעוניינים לעגן את זה בעוד שנה נוספת.

נסים זאב: 8% זה בסדר.

דרורה נחמני רוט: זאת תמונה של עצורים בתל-אביב-יפו בלבד.

דרורה נחמני רוט: אנחנו רוצים לבחון את זה ולהרחיב את זה למקום נוסף ולאוכלוסייה נוספת, אבל רק בעניינים טכניים של עצורים בתום הליכים, ולא בעניינים מהותיים.

דרורה נחמני רוט: זאת בעצם המטרה של השנה הנוספת.

יריב לוין: אני רוצה להסב את תשומת הלב לדבר אחד: הנושא הזה הוא כבד משקל ולא פשוט בכלל.

יריב לוין: בעיניי, לפחות, להבדיל מעניינים אזרחיים, בוודאי בקדמי משפט, אנחנו מפגרים מאוד בהכנסת הכלי הזה של video conference.

יריב לוין: אני נוטה לחשוב שבעניינים פליליים צריכים להיזהר בו מאוד.

יריב לוין: אני בדעה ששופט צריך לראות מול העיניים את האיש, ולא דרך מסכים כשהוא שולח אותו ונוטל את חירותו.

יריב לוין: לכן הניסוי הזה במתכונת שבה הוא מבוצע הולך בדרך מאוד זהירה מבחינה זו שהוא מחייב הסכמה בתנאים כאלה ואחרים- -

דרורה נחמני רוט: וגם הסנגור- - -

יריב לוין: כן, כן.

יריב לוין: אגב, בנסיבות האלה אולי נתוני ההשתתפות האלה הם לא כל כך נמוכים.

דרורה נחמני רוט: הם יחסית נמוכים.

דרורה נחמני רוט: הייתה תקופה שזה היה יותר – 14%-13%.

דרורה נחמני רוט: ההערכה האחרונה השתהתה וחמישה חודשים לא היה פרויקט, וזה הוריד קצת את קרנו של הפרויקט.

דרורה נחמני רוט: לכן אנחנו רוצים כרגע שלא תהיה לנו הפסקה ארוכה.

דרורה נחמני רוט: ברגע שהכנסת יוצאת לחופשה, וזה יתחדש שוב בעוד חצי שנה, תהיה לנו שוב בעיה לגרום לעצורים להיכנס לפרויקט.

אברהם מיכאלי: מעבר לתאריך אתם גם מנסים להרחיב בתיקון הזה?

דרורה נחמני רוט: למקום נוסף ולאוכלוסייה נוספת רק בצורה מאוד מוגבלת כשזה, כמובן, תלוי הסכמה של העצור והסנגור מעצרים עד תום ההליכים רק בעניינים טכניים.

דרורה נחמני רוט: למשל, אם הסנגור רוצה לקרוא את חומר הראיות, ואז אין צורך לסחוב את העצור עד בית המשפט.

דרורה נחמני רוט: רוב התלונות הן על ההיטלטלות של העצור עצמו.

דרורה נחמני רוט: עשו השוואה של שביעות רצון של העצורים ב-video conference ואמרו שהם נהנים מזה שהם לא צריכים להיטלטל בבתי משפט.

דרורה נחמני רוט: בשביל דברים טכניים באמת לא כדאי להביא אותם לצורך זה.

דרורה נחמני רוט: הניסיון יהיה גם באישור שר המשפטים וועדת חוקה.

אברהם מיכאלי: בוועדת חוקה לא עושים חיים קלים לחוק הזה.

יריב לוין: בהחלט.

יריב לוין: רבותיי, מי בעד לאשר את הבקשה?

דוד רותם: איזו בקשה?

אברהם מיכאלי: אני דואג לך לפרנסה.

יריב לוין: מי בעד?

יריב לוין: מי נגד?

יריב לוין: מי נמנע?

יריב לוין: הצבעה בעד הבקשה – רוב נגד – אין נמנעים – אין הבקשה התקבלה.

יריב לוין: בעד – 6, נגד – אין, נמנעים – אין.

יריב לוין: הוחלט פה אחד לאשר את בקשת הפטור לקריאה ראשונה בהצעה זו.

יריב לוין: תודה רבה.

יריב לוין: 3.

יריב לוין: המשך הדיון בהצעת חוק הבחירות לכנסת (תיקון מס' 59) (הצבעת חברי ועדת קלפי), התש"ע-2010 (כ/332) – הכנה לקריאה שנייה ושלישית

יריב לוין: אנחנו חוזרים להצעת חוק הבחירות לכנסת (תיקון מס' 59) (הצבעת חברי ועדת קלפי), התש"ע-2010 (כ/332), הכנה לקריאה שנייה ושלישית.

יריב לוין: שמענו כאן את הדברים של יהודה.

יריב לוין: בבקשה, התייחסות שלכם.

אורלי עדס: אני מבקשת להזכיר לכולם לטובת מי שלא נכח בישיבה הקודמת את הכלל הבסיסי בבחירות שמדבר על ריתוק למקום הקלפי.

אורלי עדס: ידוע שיש קבוצות חריגות שניתנה להם אפשרות להצביע בקלפי שהיא לא באזור מגוריהם, אבל הסיבה לכך הייתה שנמנע מהם להתייצב בקלפי באזור המגורים במהלך כל היום, והדגש הוא – על כל היום.

אורלי עדס: כשיום הבחירות נפרס על פני 15 שעות אנחנו לא רואים שום הצדקה בכך שאם חבר ועדת קלפי יכהן 5 שעות מדוע הוא לא יכול בבוקר לפני שהוא הולך למשמרת להצביע בקלפי שלו או אחרי המשמרת של 5 שעות.

אורלי עדס: יום הבחירות הוא 15 שעות.

דוד רותם: זה 160 אלף קלפיות.

אורלי עדס: זה סוג של זכות יתר שלא מוקנית לכלל האוכלוסייה.

אורלי עדס: היא עוד חריגה לקבוצות האחרות.

אורלי עדס: צריך לקחת את זה בחשבון.

אורלי עדס: יש לזה משמעות של דחיית השעות של פרסום תוצאות הבחירות במספר שעות.

אורלי עדס: יש לזה השלכות תקציביות, הגדלת כוח אדם.

אורלי עדס: אנחנו צופים שממערכת בחירות למערכת בחירות ידובר במספר גדול יותר, וכדאי שתיקחו בחשבון את כל השיקולים הללו.

יריב לוין: הפער בין חמש לשבע שעות – כמה הוא יכול להיות משמעותי מבחינה כמותית, לפי ההערכה שלכם?

אורלי עדס: זה הופך לשלוש משמרות, כשמדובר בערך ב-10,000 קלפיות.

אורלי עדס: בכל קלפי יש שלושה חברים – 30 אלף חברים במשמרת.

אורלי עדס: בהנחה שכולם יממשו את זה, זה 90 אלף.

יריב לוין: ברור שלא כולם יממשו את זה; נדמה לי שברור שרובם לא יממשו את זה.

אורלי עדס: השאלה היא מה הטעם.

אורלי עדס: צריכה להיות הצדקה אמיתית למעשה.

אורלי עדס: ברגע שכל היום עומד לפניך, למה זה צריך להינתן?

אורלי עדס: אם הוא בא ב-7:00 בבוקר לקלפי- - -

יהודה אבידן: אורלי, זה לא מיועד דווקא לתושבי המקום.

אורלי עדס: גם אם הוא גר באילת ומכהן בירושלים יש לו עשר שעות לנסוע ולחזור.

אורלי עדס: זה בוודאי מקרה נדיר.

יהודה אבידן: אם אנחנו מורידים פעילים לתגבורת, ולמשל יורדים מאשדוד לאילת – אף אחד לא מצפה שאם כבר הוא יורד הוא יחזור חזרה.

יהודה אבידן: המפלגות שולחות פעילים כדי לעשות פעילות בשטח, והם גם נשארים שם.

יהודה אבידן: פעם היו צריכים להגיד להם, אבל היום הם יודעים לבד שהם יכולים ללכת לקלפי נכים ולהצביע.

יהודה אבידן: אין כאן עניין שאת חוסכת במשהו- -

אורלי עדס: זאת הענקה של זכות יתר.

יהודה אבידן: אבל עושים את זה היום.

אורלי עדס: - - -

יהודה אבידן: הרי את יודעת מהנתונים יותר מכל אחד אחר, שבפועל קלפיות הנכים הן רבות בגלל הדברים האלה.

אורלי עדס: - - - שצפינו.

יהודה אבידן: אז תהיה לנו תוספת של עוד 20 אלף או 30 אלף.

אורלי עדס: זה העניין העקרוני: האם יש הצדקה או אין הצדקה לחקיקת חוק כזאת.

יהודה אבידן: זה לא הזמן לחנך את המדינה.

זבולון אורלב: למה אין הצדקה?

אהוד שיל"ת: אתה עושה פה משהו שאסור לעשות אותו; זה לא עניין של לחנך את המדינה.

אהוד שיל"ת: אתה לוקח את אלה שחוטאים בקלפיות של מוגבלי ניידות והופך אותם לסמל ולדגל ולאידיאולוגיה - -

יהודה אבידן: אז אני אמרתי: "מוטב שיהיו שוגגין ואל יהיו מזידין".

אהוד שיל"ת: כשאתה אומר שאתה מנחה את החבר'ה שלך ללכת לשם זה לא- -

דוד רותם: אהוד, הוא לא התכוון.

דוד רותם: יהודה אף פעם לא ימליץ למישהו לעבור על החוק.

דוד רותם: חס ושלום.

יהודה אבידן: בוודאי, צודק.

יהודה אבידן: אבל הם כבר מכירים את זה.

אהוד שיל"ת: בישיבה הקודמת דיברנו, וזאת הייתה בדיוק הדוגמה שהביא היושב ראש שמישהו גר ביישוב אחד ומכהן בוועדת קלפי ביישוב אחר מהבוקר עד הלילה, ואין לו אפשרות להצביע.

אהוד שיל"ת: לכן אחת האפשרויות שהעליתי כמגבלה בחוק היא להתיר לכל חבר ועדה שגר ביישוב אחד ומכהן בוועדה אחרת, להצביע בוועדה שהוא מכהן בה.

אהוד שיל"ת: אז אמרו, שזה לא כולם כאלה, יש גם באותו יישוב.

אהוד שיל"ת: בסוף ירדנו מההגבלה של היישוב, ואני מסכים להגביל הגבלה של יישוב.

אהוד שיל"ת: מה שאתה אומר זה הגיוני: אם אשדודי נמצא באילת, הוא לא יחזור הביתה באותו יום.

דוד רותם: בטח שלא, כי הוא נותן לו גם שלושה ימי נופש במלון, מה אתה חושב?

אהוד שיל"ת: אז אפשר להוסיף הגבלה בחוק – 7 שעות או פחות אם הוא גר ביישוב אחר המרוחק X קילומטרים ממקום הקלפי שבה הוא חבר.

משה גפני: הם צודקים.

אהוד שיל"ת: מי?

משה גפני: אתם.

אהוד שיל"ת: תיתן לי את זה בכתב.

דוד רותם: אם אינני טועה החלטת ועדת השרים בחוק הזה הייתה בתיאום עם ועדת הבחירות המרכזית- -

אורלי עדס: והסכמנו ל-7 שעות.

דוד רותם: ועדת הבחירות המרכזית מתנגדת, לפי מה שאני מבין- -

יהודה אבידן: לא, סליחה, אתה טועה.

יהודה אבידן: ועדת הבחירות לא התכנסה מעולם לדון בנושא.

יהודה אבידן: כאן נמצאת מנכ"לית ועדת הבחירות.

יהודה אבידן: ועדת השרים החליטה על ועדת הבחירות.

קריאות: - - -

דוד רותם: תדחה את הדיון.

יריב לוין: אני לא אדחה את הדיון.

יריב לוין: אל תבקש ממני לדחות את הדיון, בחייך.

יריב לוין: אני מבין את התיאום עם ועדת הבחירות כניסיון להגיע להבנה עם הגורמים המקצועיים.

דוד רותם: אז הגיעו להבנה עם הגורמים המקצועיים ל-7 שעות.

דוד רותם: עכשיו רוצים 4 שעות.

יריב לוין: מאה אחוז, אבל אנחנו דנים.

יריב לוין: מותר לרצות כל דבר, אני לא מבין מה הבעיה.

דוד רותם: אחד הדברים החשובים ביותר זה גם לקבל את תוצאות הבחירות בהקדם האפשרי.

דוד רותם: מי כמוני יכול לספר לכם מה קורה שביום שלישי בערב אתה יודע שאתה חבר כנסת, וביום חמישי גמרו לספור את הקולות הכפולים, ומסתבר לך שמישהו אחר נכנס ולקח לך את המקום.

דוד רותם: זה גם משפיע על מי שיהיה ראש הממשלה, זה משפיע על הרבה מאוד דברים.

דוד רותם: צריך גם היגיון.

דוד רותם: כאשר אדם בא ל-5-4 שעות הוא באמת יכול לנסוע הביתה.

דוד רותם: יש מספר בודד של אנשים – זה רק אצל יהודה – ששולחים מירושלים לאילת.

דוד רותם: אנחנו גם מכירים איך המפלגות פועלות – לא שולחים מישהו מירושלים לאילת.

יריב לוין: אבל שולחים הרבה מאוד אנשים- -

יהודה אבידן: רותם, אני לא בטוח שאתה מעודכן מהמפלגה שלך לאן היא שולחת, לאיזה כפרים ערביים ולאיזה יישובים אחרים.

דוד רותם: מה אתה דואג?

יהודה אבידן: אני לא בטוח שאתה מעודכן במה שקורה אצלך.

דוד רותם: זה דבר מעניין איך גם קדימה וגם ש"ס כל הזמן דואגים מה תעשה ישראל-ביתנו.

יהודה אבידן: אני בסך הכול אמרתי שאתה לא מעודכן במה שקורה אצלך במפלגה.

יהודה אבידן: אתה לא מתואם אם אנשי המפלגה שלך, להערכתי.

דוד רותם: וגם גפני כל הזמן מגן על ישראל-ביתנו בזמן האחרון.

דוד רותם: לכן אני חושב שצריך להשאיר את המצב על 7 שעות.

מנחם אליעזר מוזס: אפשר לקבל רשות דיבור.

יריב לוין: כן, אחרי אורלב.

יריב לוין: חבר הכנסת אורלב, בבקשה.

זבולון אורלב: הערך החשוב ביותר, לדעתי, הוא לא אם התוצאות ייוודעו באותו יום או בעוד יומיים, אלא הערך החשוב ביותר הוא שאחוז ההצבעה במדינת ישראל יעלה.

זבולון אורלב: כל אחד שיש איזשהו גורם שמעכב את הצבעתו צריך לעשות דברים.

זבולון אורלב: הרי לו הייתה טכנולוגיה שכל אחד יכול להצביע איפה שהוא רוצה, אני מניח שגם הטכנולוגיה הזאת הייתה עובדת.

זבולון אורלב: אלא שזה אי אפשר מבחינה טכנולוגית, ולכן אנחנו הולכים להסדר הזה.

זבולון אורלב: מה שמציעים פה אנשי המקצוע במסגרת 7 השעות או רחוק מכך, אם מדובר במישהו שגר בעיר אחרת הוא הסדר מקובל ומניח את הדעת.

זבולון אורלב: יש מפלגות – גם מפלגתי – ששולחות מחוץ לעיר, בין אם מדובר בהתיישבות העובדת ובין אם מדובר במגזר הערבי ובמגזרים אחרים.

זבולון אורלב: לכן צריך למצוא לאנשים האלה פתרון.

זבולון אורלב: האנשים האלה בדרך כלל לא באים ל-7 שעות, אלא לזמנים ממושכים יותר; גם ערים סמוכות – אולי צריך להגביל את זה באיזושהי קרבה, כי אם אדם משרת בבת-ים והוא גר בחולון, אז אפשר להגיד שזה באותה עיר כמו רמת-גן וגבעתיים.

זבולון אורלב: אבל צריך באופן הוגן לאפשר לאותם אנשים שמכהנים להצביע במקום ולא לפגוע בעבודתם הפוליטית באותו יום.

יריב לוין: תודה.

יריב לוין: חבר הכנסת מוזס, בבקשה.

מנחם אליעזר מוזס: אני יכול לתת את רשות הדיבור לגפני?

יריב לוין: בבקשה.

יריב לוין: אתה יכול גם וגם.

יריב לוין: פה אין הגבלה.

משה גפני: תודה, הרב מוזס.

דוד רותם: גפני הוא חבר ועדה?

משה גפני: אני חבר ועדת החוקה?

דוד רותם: לא, לכן שלחתי אותך החוצה היום.

משה גפני: נכון.

משה גפני: יצאתי.

משה גפני: ראית איך שיצאתי.

יריב לוין: חבר הכנסת רותם, אמרתי לך כבר כמה פעמים, אצלי זה הרבה יותר ליברלי, יש מקום לכולם.

משה גפני: אני חושב שחבר הכנסת אורלב צודק ואנשי ועדת הבחירות צודקים.

משה גפני: לא צריך להגזים לשום כיוון.

משה גפני: אם אכן בן אדם נוסע להיות חבר ועדת קלפי באילת, והוא גר בתל-אביב, אז הוא חבר ועדת קלפי באילת, ולפי דעתי, הוא גם נמצא שם כל היום – הוא לא נוסע לאילת ל-4 שעות או ל-7 שעות, הוא נוסע לכל היום.

משה גפני: אבל אפשר באמת מגבלה כזאת אם היא קיימת, ואני לא נכנס למה שעושה כל מפלגה.

משה גפני: אם באמת מדובר על מרחק בין יישוב ליישוב, ואדם גר ביישוב מסוים ובמרחק שנקבע אותו, והוא חבר ועדת קלפי, אז הוא יכול להצביע בקלפי הזאת, וזה בסדר גמור.

משה גפני: מעבר לעובדה הזאת אם אין הגבלה של מעבר מיישוב ליישוב אז שבע שעות זה זמן מספיק שאדם יכול להגיע למקום יישובו ולהצביע.

משה גפני: זה יכול להיראות גם רע מאוד שפתאום אנחנו הופכים את סדרי בראשית, מצמצמים את השעות האלה.

משה גפני: יכול להיות שאצלי במפלגה זה יעזור אפילו, אבל מבחינת הנראות זה לא דבר נכון; זה מוגזם, ותהיה על זה גם ביקורת מקצועית.

משה גפני: המציאות הזאת שאני גר בבני-ברק, ואני הולך לשבת בקלפי ברמת-גן, ואני לא יושב 7 שעות, אלא 4 שעות – אז מה יקרה, אני לא יכול לחזור ולהצביע?

משה גפני: לא צריך ללכת בכל דבר נגד הגורמים המקצועיים.

משה גפני: יש פעמים שאני אוהב ללכת נגד הגורמים המקצועיים כשהם מדברים לא בשכל ישר.

משה גפני: אבל פה הגורמים המקצועיים מדברים בשכל ישר.

משה גפני: למה צריך לשנות את זה?

נסים זאב: תעשו לכם - - -

יריב לוין: חילוקי הדעות ביניכם גדולים עליי.

דני דנון: אדוני היושב ראש, נתפשר על 6 שעות.

משה גפני: איזה חילוקי דעות?

דני דנון: יש לי רק משהו להגיד לחברי אבידן: כשמשנים כללים בכללי בחירות זה עובד נגדך.

דני דנון: את זה תדע.

דני דנון: אף אחד מאתנו לא יודע מה טוב, מה לא טוב- -

דוד רותם: - - -

יהודה אבידן: ההבדל בין ש"ס לבין מפלגה אחרת הוא שאנחנו בטוחים שהכול בידי בורא עולם, אז שום דבר לא יכול לעבוד נגדנו.

יהודה אבידן: מה שהוא מחליט למעלה זה מה שיהיה, אז איך זה יכול לעבוד נגדנו?

דוד רותם: בשעה טובה.

דוד רותם: עכשיו גיליתי שאתה בעצם נבחרת על-ידי הקדוש-ברוך-הוא, בכלל לא על-ידי המצביעים שלכם.

משה גפני: אז זה ליברלי מאוד אצלך בוועדה.

נסים זאב: המצביעים הם רק שליחים של הקדוש-ברוך-הוא.

משה גפני: לפני 20 שנה העברתי חוק שאם יש ערעור בחירות הוא יידון בבית המשפט.

משה גפני: עד אז זאת הייתה החלטה של ועדת הכנסת.

משה גפני: היה ערעור בחירות על דגל התורה, והיה ערעור בחירות על קלפי ברמת-גן.

משה גפני: חבר הכנסת לשעבר אמנון רובינשטיין אמר לי, אתה מעביר חוק נגדך, אתה תצא מהכנסת.

משה גפני: אז אמרתי לו, בסדר, אז אני אצא מהכנסת; לדעתי, ועדת הכנסת שהיא ועדה פוליטית יכולה לדון בערעור כזה מכיוון שהשיקולים הם שיקולים פוליטיים.

משה גפני: זה עבר לבית המשפט, הדחייה ערערה בבית המשפט, ובית המשפט פסק שיהיו בחירות חוזרות ברמת-גן ובבני-ברק.

משה גפני: אבל ברמת-גן דגל התורה קיבלה בבחירות המקוריות 28 קולות, וערערו על זה, ובבחירות החוזרות קיבלנו 260.

משה גפני: ונשארתי בכנסת.

זבולון אורלב: נס פך השמן.

משה גפני: נס פך השמן.

דוד רותם: נשארת בכנסת?

משה גפני: נשארתי בכנסת.

דוד רותם: בקיצור, זה לא היה נס בכלל.

רחל אדטו: ברוך השם שנשארת, מה היינו עושים בלעדיך?

נסים זאב: כבוד היושב ראש, אני לא מבין מה זה "גורמים מקצועיים".

נסים זאב: פתאום גפני נאחז ב"גורמים מקצועיים".

נסים זאב: אתה מדבר כזה "מקצועי", אני לא יודע אם יש עוד מקצועיות יותר ממך.

נסים זאב: הנושא הזה הוא באמת עניין של שיקול דעת ולהקל על הציבור כדי לבחור וכדי שיהיו כמה שיותר בוחרים.

נסים זאב: הלוואי שאפשר היה להקל ולהצביע בכל קלפי שכל אזרח יכול היה להצביע בכל מקום שהוא נמצא.

נסים זאב: שיטת הכספומט – זה נכנס ישר למחשב- -

דוד רותם: רעיון מצוין.

דני דנון: ספר בוחרים ממוחשב.

דני דנון: בליכוד זה קורה.

נסים זאב: אז אם הליכוד יכול – Yes, we can, אז למה אי אפשר בדבר כזה פשוט- -

קריאות: - - -

דוד רותם: נסים זאב לא יודע, תהיה בעיה אחת: יהיו צריכים להיות קלפיות מיוחדות רק לכוהנים.

נסים זאב: אנחנו מכירים קלפיות שלאנשים יושבים שם כל היום, ורק בגלל שזה בעיר אחרת הם לא מגיעים לקלפי.

נסים זאב: אפילו אתה מציע להם רכב הם לא מגיעים.

נסים זאב: מעשים שקורים בכל מערכת בחירות.

משה גפני: מה אתה מרוויח מזה?

משה גפני: אתה לא מרוויח כלום.

נסים זאב: אני לא מרוויח?

נסים זאב: אתם רוצים שיבואו יותר אנשים לקלפיות או לא?

משה גפני: אז הוא יישב 7 שעות בקלפי ויצביע בקלפי הזאת.

אורלי עדס: יום ההצבעה הוא 15 שעות.

נסים זאב: למה לכפות עליו 7 שעות?

משה גפני: מה אתה מרוויח ב-4 שעות?

נסים זאב: - - -

זבולון אורלב: גם בקלפי בירושלים, מה הבעיה?

משה גפני: אתה לא מרוויח כלום.

קריאות: - - -

רחל אדטו: יריב, נגיד שאתה מסייג את זה למרחק?

יריב לוין: איך אתם מציעים לבנות את זה?

רחל אדטו: אתה יכול לפתור את זה, ללכת לשיטתו של הרב גפני כך שמעל מרחק של 150 קילומטר – תתיר את זה.

רחל אדטו: כלומר תקבע דבר שהוא בתחום ההיגיון, ואז זה נותן לך מענה לשאלת המרחק.

רחל אדטו: אתה יכול להגיד שזה נותן לך מענה למרחק הגיאוגרפי.

יריב לוין: אבל איך יבדקו את זה בשטח?

יריב לוין: אני רוצה להגיד לכם שני דברים: קודם כול צריך לזכור מה ההיגיון של החוק.

יריב לוין: לחוק יש היגיון כפול: יש לו היגיון טכני – להקל את ההתארגנות ביום הבחירות, ובפרט להקל על אלה שבכל זאת לוקחים חלק בעבודת יום הבחירות.

יריב לוין: בעניין הזה צריך גם לזכור שהרבה פעמים יושבי הקלפיות הם דווקא אנשים מבוגרים ולפעמים אפילו קשישים שלהריץ אותם מכאן ומשם זה לא הכי טוב.

דוד רותם: אחרי שבע שעות הם לא נוסעים הביתה?

יריב לוין: חבר הכנסת רותם.

יריב לוין: הטעם השני בחוק הזה הוא הרצון שהביע אותו קודם חבר הכנסת אורלב, ואני מאוד מסכים איתו – הרצון להגדיל את אחוז ההצבעה; להקל על מי שיכול לבוא להצביע, לשדר מסר שהמערכת עומדת לרשות האזרח כדי לעשות את המקסימום כדי שהוא יוכל להשתתף בתהליך ולא מערימה קשיים, בטח לא על אלה שממילא נושאים בנטל הזה.

יריב לוין: חבר הכנסת רותם, אני רוצה לומר לך דבר אחד.

יריב לוין: לא מקרה שהחוק הזה הוא תולדה של משהו שחוצה מחנות ולא פלא שהוא הוגש- -

דוד רותם: כל עוד זה בוועדת הכנסת ולא בוועדת חוקה.

יריב לוין: אני מניח שאתה בא לדון עניינית ולא לנהל ויכוח הזה עכשיו.

יריב לוין: לא פלא שהוא הוגש ללא מגבלת זמן.

יריב לוין: נושא מגבלת הזמן, יהיה משכו אשר יהיה, הוא אילוץ מסוים מכיוון שאנחנו באמת קשובים למה שאומרים לנו כאן, והוא בהחלט לא היה חלק מהמטרה המקורית של החוק.

יריב לוין: הדבר הזה נובע מכך שמי שעשה בחירות בשטח, ואני מתכוון שהוא לא עשה אותן ברמה של ניהול מחוז או תפקיד אחר ברמה הגבוהה, אלא מי שהיה מנהל הקלפיות ביישוב מסוים, והיה אחראי על כל הציוותים האלה ועל כל הארגון הזה, מבין כמה ההסדר הקיים היום מכביד ומקשה וגורם למצב שדווקא אנשים שיושבים בקלפיות לא מצביעים בסוף.

יריב לוין: המצב הזה מעמיס לוגיסטיקה וארגון, והרבה פעמים הוא גם יוצר מצב של טלפונים כי חסר חבר ועדה, כי אחד הלך כי הוא רוצה להצביע, והבעיה הזאת קיימת בעיקר במשמרות ערב.

יריב לוין: זה לא שמישהו בא עם גחמה, אלא אנשים הגיעו עם ניסיון שהם צברו בשנים ארוכות של עבודה בשטח ברמה "הנמוכה" – במירכאות – של השטח, ונתקלו בקושי עצום.

יריב לוין: כשנקבעו ההסדרים בקלפיות הנכים אני לא הייתי אז, ואני לא יודע למה הוחלט שאדם יכול להצביע בקלפי כזאת בלי שהוא צריך להוכיח משהו או להציג לפחות תעודה או משהו אחר שמעיד על כך שהוא אכן זקוק להצביע שם.

יריב לוין: אנחנו בעצם יצרנו מצב- -

זבולון אורלב: אני מניח שלא רוצים שיראו שחבר ועדת הקלפי הוא נכה נפש.

יריב לוין: אני לא יודע.

יהודה אבידן: אתה לא יכול לבקש רופא בכל קלפי.

יהודה אבידן: ההסדר מצוין, והוא עובד יפה.

יריב לוין: אני לא נכנס לסיבות, אנחנו לא דנים בזה עכשיו.

יריב לוין: בסופו של דבר נמצאנו בנקודת אבסורד שבה כאשר אדם מצד אחד הוא הגון וישר ומצד שני הוא רוצה לקחת חלק בתהליך עבודת הבחירות, הוא מוצא את עצמו מטורטר כי הוא צריך לרוץ ממקום למקום.

יריב לוין: זה לא הגיוני.

יריב לוין: זה, בעיניי, פשוט לא הגיוני.

יריב לוין: אם זאת נקודת המוצא צריך לאפשר את מקסימום הפתח שאפשר לתת מתוך ההיגיון הזה.

יריב לוין: השאלה היא איך אנחנו שמים את הסכר במקום שבו התחלפו חברי ועדת הקלפי בסרט נע כדי לאפשר לאנשים להצביע במקום לא להם, כביכול בדרך חוקית, לאלה שלא רוצים לעקוף את זה בדרך הלא חוקית.

יריב לוין: פה המבנה של מגבלת השעות הוא באמת הגיוני.

יריב לוין: אבל אין ספק שאת המטרה הזאת אפשר להשיג גם במגבלה של 5-4 שעות ולאו דווקא של 7.

יהודה אבידן: יתרה מכך, להבדיל מעיריות, כאן מקבלים כסף מוועדת הבחירות.

יריב לוין: רגע, יהודה, ברשותך.

יריב לוין: אני אאפשר לך, אני רק מנסה לכנס את הדברים למקום מוסכם.

יריב לוין: זאת אומרת אם זה ההיגיון אין ספק ש-7 שעות הוא לא קדוש בעניין הזה, כי 5-4 שעות משיג את אותה מטרה לחלוטין.

יריב לוין: החשש הנוסף שעלה פה, והוא אולי הסיבה היחידה להאריך את משך השעות, הוא החשש שהדבר יביא לריבוי מעטפות כפולות שיקשה על הספירה.

יריב לוין: אני מבין שזה בעצם מה שנשארנו אית- -

משה גפני: לא רק, אבל גם.

זבולון אורלב: גם ההערה של חבר הכנסת גפני בשאלת הנראות חשובה.

יריב לוין: אף על פי שאני מוכרח לומר לחבר הכנסת גפני שבשאלת הנראות אני פחות מוטרד- -

זבולון אורלב: אתה צודק.

יריב לוין: - - כי אני בדעה שאם אדם יושב בוועדת קלפי במשך כמה שעות – נקל עליו את החיים, לא נשלח אותו לעוד מקום.

משה גפני: אבל 4 שעות- - -

יריב לוין: לכן כאשר אנחנו מנסים לכנס את העניין, ויהודה אומר לי שכשעובדים בשלוש משמרות מגיעים לחמש שעות, השאלה היא אם אנחנו יכולים להתכנס לדבר כזה או שאנחנו- -

משה גפני: חבר הכנסת דנון הציע 6 שעות.

יהודה אבידן: אבל אם היו משמרות של 6 שעות, בסדר.

יהודה אבידן: הקלפי מתחיל לעבוד- -

משה גפני: אותי מה שמדאיג אותי זה הנראות.

משה גפני: אם לא הייתה מגבלת שעות, זה היה רע מאוד אבל בסדר.

משה גפני: אבל כשאנחנו נכנסים למגבלת שעות, ויש לנו סיבה להיכנס למגבלת שעות – אם אנחנו עושים 4 שעות או אפילו 5 שעות נקבל ביקורת ציבורית נכונה.

משה גפני: מדוע?

משה גפני: משום שאז יגידו שהכמות עושה את המהות.

משה גפני: אז יגידו שמישהו פה רצה להחליף חברי ועדות קלפי כדי להצביע.

משה גפני: ארבע וחמש שעות – עדיין אדם יכול להגיע הביתה, זה לא מפריע לו לשום דבר.

משה גפני: שש שעות – כבר מתחיל להיות הגיוני.

יהודה אבידן: ולמה חמש לא?

משה גפני: אתה יכול להגיד את זה על כל דבר – ולמה לא שלוש?

משה גפני: למה לא שמונה?

משה גפני: אדם יושב בקלפי - שש שעות זה שש שעות.

משה גפני: אני חושב שבע שעות, אבל אמר חבר הכנסת דנון – שש שעות?

משה גפני: שש שעות בנראות זה בסדר.

יהודה אבידן: כשרוצים לזרוק סתם מספרים אתה צודק.

יהודה אבידן: שש שעות, שבע שעות – כל מספר קולע.

יהודה אבידן: כשהסכימו לזה בוועדת שרים טענּו שזה צריך לעבור לאחר דיון לפני שבאים לכאן.

משה גפני: מי זה טענּו בוועדת שרים?

יהודה אבידן: מי שמתעסק עם - - -

יריב לוין: אנחנו לא באים לעשות חשבון היסטורי.

יריב לוין: הרי המטרה היא לא לכפות על מישהו משהו.

יהודה אבידן: בוועדת שרים לא הוגבל מספר השעות.

יהודה אבידן: כשמגבילים את השעות צריך לראות מה עומד מאחורי הרציונל של השעות.

אורלי עדס: יום הבחירות הוא בן 15 שעות, ולא נמנע ממך- - -

יהודה אבידן: אבל אם בפועל המפלגות נערכות למשמרות, אני לא אחזיר בן אדם שנוסע.

יהודה אבידן: היום ניוד הפעילים מעיר לעיר- -

משה גפני: מה לא תסיע?

משה גפני: אני לא מבין.

משה גפני: אני אומר לך שוב: אני גר בבני ברק ואני קלפי ברמת-גן – מה אתה צריך להסיע?

משה גפני: אם אני יושב שש שעות אני יכול להצביע – אני חבר ועדת קלפי.

משה גפני: גם אם אני צריך לנסוע שש שעות זה גם נראה שאני חלק מ- - -

יהודה אבידן: הרב גפני, היום ניוד הפעילים מעיר לעיר הוא דבר מקובל- -

משה גפני: איפה תרוויח משהו?

משה גפני: תן לי דוגמה איפה תרוויח.

יהודה אבידן: אני אתן לך דוגמאות?

יהודה אבידן: לוקחים פעילים לבני ברק ומורידים אותם, למשל לחיפה.

משה גפני: כמה זמן הוא יושב - - -

יהודה אבידן: אז אני אומר לך: הפעיל הזה יושב 5 שעות בקלפי, והוא יכול לשבת 6 שעות, והוא נשאר בעיר לעבוד, אז הוא לא חוזר לעיר.

יהודה אבידן: אז אם אני עושה לו משמרות - -

משה גפני: הוא נשאר לעבוד בעיר?

משה גפני: מצוין.

משה גפני: הוא יישאר בקלפי במסגרת העבודה שלו, עוד שעה.

יהודה אבידן: אז אתה רוצה לשנות את כל סדרי העדיפות של המפלגות.

משה גפני: איזה סדרי עבודה?

משה גפני: אתה- - -

יהודה אבידן: בוא - - - ונסתדר.

משה גפני: - - -

יהודה אבידן: אנחנו נסתדר גם בלי זה.

יהודה אבידן: המספר 5 שעות נבע מעבודה בשטח והיכרות עם איך שזה עובד - -

משה גפני: - - -

יהודה אבידן: יכול להיות שאצל גפני זה עובד אחרת – כל 7 שעות משמרת.

יהודה אבידן: בש"ס זה עובד כל חמש שעות.

יהודה אבידן: ברגע שאנחנו עושים את זה חיסלנו את האפשרות שבן אדם יבוא וייכנס כדי להצביע.

יהודה אבידן: זאת העבודה בשטח.

יהודה אבידן: אני רוצה להזכיר שוועדת שרים החליטה על אפס שעות- -

נסים זאב: - - - הצבעה?

יהודה אבידן: ועדת הבחירות זה הגוף הפוליטי שלא ייכנס - -

משה גפני: ועדת שרים זה הדבר האחרון שמעניין אותי.

נסים זאב: אני מציע שתהיה הצבעה.

דוד רותם: לא, לא.

דוד רותם: חבר הכנסת זאב.

נסים זאב: כמה מתפלפלים פה?

נסים זאב: מה יש בחוק הזה?

דוד רותם: אדוני היושב ראש, אני מבקש שתי הערות, ואם יהיה צורך אז הסתייגויות.

דוד רותם: ראשית אני מבקש שעתיים וחצי.

דוד רותם: יש מפלגות שיש להן הרבה מאוד פעילים, ואז מחלקים כל משמרת לשניים- -

יריב לוין: נכון.

יריב לוין: אני מציע שזה יהיה 10 דקות, אז אנחנו חוזרים לאפס, אז בואו נבטל.

יריב לוין: אתה מסכים עם אבידן שלא צריך מגבלת שעות בכלל?

דוד רותם: לא, אני לא מסכים עם אבידן, אני פשוט מביא את זה לאבסורד.

קריאות: תביא את זה בהסתייגות.

דוד רותם: אם אתה רוצה לדאוג לפעילים שנוסעים לעבוד בעיר אחרת אז למה אתה מגביל את - - - חברי ועדת הקלפי.

דוד רותם: אז בוא תגיד שכל פעיל שלא נמצא בעיר עובד במפלגה.

יריב לוין: חבר הכנסת רותם, אני מנסה לקיים פה דיון רציני, וזה מקשה עליי, אני אומר לך את האמת- -

דוד רותם: אז תצביע.

יריב לוין: עם כל הכבוד אני מנהל כאן את הוועדה, ואני לא אצביע עכשיו.

יריב לוין: אני רוצה לנסות להגיע להבנה שכולם יוכלו לחיות איתה בשלום.

יריב לוין: נדמה לי שכך זה צריך להיות וכך הגיוני לעשות, בטח כשמדובר בחוק של בחירות.

יריב לוין: זה לא "תצביע" כדי שברוב כזה או אחר תהיה פה החלטה.

יריב לוין: אני אומר לך באמת, מדובר במשהו שהוא לא שמישהו בא ורצה לשנות איזו אות בחוק כדי להגיד שהוא העביר הצעת חוק.

יריב לוין: יש כאן בעיה אקוטית, אמיתית שמתמודדים איתה כל פעם – מטרידה, קשה ומעצבנת – ומיותרת.

יריב לוין: יש הסכמה מקיר לקיר מקדימה ומפלגות השמאל בצד אחד ועד הימין בצד השני שהדבר הזה עוזר ומקל.

יריב לוין: זה הכול.

יריב לוין: יש פה רצון לעשות דבר טוב בלי שהוא ישבש את עבודת הספירה, בלי שיהיה פתח לכל מיני דברים לא תקינים.

יריב לוין: מנסים לעשות חשיבה משותפת כולם יחד ולהגיע לתוצאה נכונה.

יריב לוין: זה הכול.

דוד רותם: אתה הסכמת על 7 שעות, נכון?

יריב לוין: אני הסכמתי על 7 שעות.

יריב לוין: בישיבה הקודמת כאשר ניהלנו כאן הידיינות ושמענו את הדברים הגענו – מי שנכח כאן – למסקנה לצורך הקריאה הראשונה ש-7 שעות נראה סביר בנסיבות שראינו אז, לא כקביעה מחייבת.

יריב לוין: יהודה אבידן בא והעלה את הטענות שלו, שלדעתי, יש בהן לפחות גם משקל וגם היגיון.

יריב לוין: בחוק כזה צריך להגיע להסכמה עד כמה שניתן ולא לחתוך את זה לפי מה שנראה כאילו הוא נוח למפלגה כזאת או אחרת.

יריב לוין: אני רוצה למצות את המאמץ הזה.

משה גפני: אדוני היושב ראש, אני מציע לעשות שילוב בין הדבר הזה, כפי שאמרתי קודם: תהיה מגבלת מרחק שתישאר בהצעת החוק המקורית, שבה אין מגבלת שעות.

משה גפני: כלומר אם בן אדם גר במקום מסוים, והוא חבר בוועדת קלפי בעיר במרחק של 150 קילומטר- -

יריב לוין: לא, לא, אני לא אסכים לזה.

יריב לוין: זה לא הרעיון.

יריב לוין: הרעיון הוא לא לטרטר אדם שיושב כבר במילא בקלפי ולשלוח אותו מגילה בירושלים להצביע ברמות.

משה גפני: אז אני מוריד את זה- -

יהודה אבידן: עזוב, לא שעה- -

משה גפני: רגע, אני באמצע רשות דיבור.

משה גפני: אם אתה לא מקבל את זה, ואתה רוצה להגיע להסכמה, אז אני מוריד את זה.

משה גפני: אני מדבר גם על נראות.

משה גפני: יש ערעורים ויש טענות על מערכות בחירות נגד מפלגות שונות, כל פעם מישהו אחר.

משה גפני: על-פי רוב זה החרדים, אבל זה יכול להיות על כל מפלגה.

משה גפני: אני לא רוצה להיראות לא יפה.

משה גפני: אני לא רוצה שכשיש פה דיון, ואנשי ועדת הבחירות אומרים, 7 שעות, שזה דבר סביר, אני לא רוצה להוריד את זה ל-4 שעות.

משה גפני: אז אם חבר הכנסת דנון מציע 6 שעות כפשרה, אז 6 שעות עדיין נראה סביר.

משה גפני: פחות משש שעות נראה רע.

משה גפני: אני לא רוצה להיראות רע.

יהודה אבידן: אני רוצה להציע פשרה: שאדם שמצביע בתוך העיר ויושב בקלפי זה יהיה 8 שעות, ומי שנמצא מחוץ לעיר, ויש לו מגבלת מרחק – זה יהיה 5 שעות.

יריב לוין: בסדר, נשמע הגיוני.

אורלי עדס: אולי פחות מסורבל זה להשאיר 7 שעות או- - -

יהודה אבידן: אם הוא לא בתוך היישוב שלו זה יורד ל-5 שעות, ומי שבתוך היישוב שלו – קחו 8 שעות, אין לי בעיה.

סהר פינטו: זה מקובל עלייך?

אורלי עדס: - - -

יריב לוין: גם אם שמונה שעות- - -

אורלי עדס: - - -

יהודה אבידן: לא משנה מגבלת מרחק; מחוץ ליישוב – 5 שעות, בתוך היישוב – 8-7 שעות, מה שאתם רוצים.

משה גפני: אבל איזו הצדקה יש לגבעתיים ורמת-גן?

רחל אדטו: אם הוא גר במבשרת ומצביע ב- - -

יהודה אבידן: מחוץ ליישוב.

יריב לוין: רבותיי, יש היגיון.

רחל אדטו: זה לא הגיוני מה שאתה אומר.

יריב לוין: אבל יש בזה היגיון אחד שאותו אני כן מקבל.

יריב לוין: בסוף אנחנו רוצים לעשות כלל פשוט שאנשים יוכלו לעבוד; שאנשים ישבו עם סרגל ויתחילו למדוד מרחקים, זה לא לעניין.

רחל אדטו: אבל אם הוא גר במבשרת, והקלפי שלו בארמון הנציב- -

יריב לוין: בסדר.

יהודה אבידן: קבל את הפשרה שלי.

יריב לוין: לדעתי, זה סביר.

משה גפני: רמת גן וגבעתיים, נגיד שהם 5 שעות?

קריאות: - - -

יריב לוין: הכלל צריך להיות פשוט להפעלה.

יריב לוין: להתחיל למדוד עם סרגלים את המרחקים, לא נצא מזה.

יריב לוין: אני מוכרח לומר לך שעם 6 שעות אני חי בשלום, אבל אומר לי יהודה שהם לא חיים עם זה בשלום.

משה גפני: אני מאוד מכבד את יהודה, בחור מאוד רציני- -

יריב לוין: אז הוא מציע פתרון שאפשר לחיות איתו.

רחל אדטו: הפתרון הזה לא הגיוני.

רחל אדטו: אני אומרת לך, תפתור לי את הבעיה של מבשרת ורמות- - - זה 10 דקות נסיעה במשך היום.

רחל אדטו: גם רמת-גן וגבעתיים, לדוגמה.

יריב לוין: בסדר, זה הרי יכול להיות- -

משה גפני: לכן 6 שעות זה הפתרון.

יריב לוין: רבותיי, זה יכול להיות תמיד.

יריב לוין: השאלה לאן אנחנו יכולים בסוף להתכנס פה.

יהודה אבידן: ההצעה שהעלינו עכשיו היא הצעה הגונה שעושה פשרה בין כולם.

יהודה אבידן: אין בעיה, תשאירו את זה ככה, אנחנו מסתדרים גם בלי החוק.

יהודה אבידן: הסתדרנו איתו עד היום יפה, ואנחנו יודעים את העבודה.

יהודה אבידן: אנחנו רצינו לעשות את זה בצורה הרבה יותר ממוסדת.

יהודה אבידן: מישהו כאן החליט להתביית על הנושא.

יהודה אבידן: אנחנו כל פעם לומדים מאגודת ישראל את העבודה בשטח.

יהודה אבידן: יכול להיות שיש דברים שאנחנו לא יודעים- -

דני דנון: - - -

יהודה אבידן: אנחנו נלמד מה מסתתר מאחורי ההערות של גפני, ואז נלמד את זה.

יהודה אבידן: אני מודה, לא הכול אנחנו יודעים מכם.

משה גפני: לאט-לאט, עם השנים.

משה גפני: בניגוד למה שאמר יהודה אבידן, שאני מאוד מכבד אותו – מה שאמרתי, לזה אני מתכוון.

משה גפני: אני לא רוצה להיראות גם כחבר כנסת חרדי וגם כמפלגה חרדית, שאני הולך לחטוף את כל העולם.

משה גפני: אני רוצה לקבל את העמדה שלהם.

משה גפני: רוצים לעשות פשרה בעניין הזה – בבקשה.

משה גפני: אני מכיר את הכתב באחד העיתונים שאני לא רוצה להגיד את שמו, ואני לא רוצה להגיד את שם העיתון, אבל זה כל העיתונים החילוניים שמחפשים אותנו בנרות; הם בטח יחשבו שאנחנו הולכים לעשות קומבינה עם 4 שעות.

משה גפני: זאת הסיבה האמיתית.

יריב לוין: אוקיי, שם אנחנו כבר לא נמצאים.

יריב לוין: אנחנו נמצאים עכשיו במקום אחר.

משה גפני: אני נמצא שם.

משה גפני: אני והרב מוזס שם.

מנחם אליעזר מוזס: מחר זה יהיה בעיתונות.

משה גפני: אני והרב מוזס שם.

משה גפני: אני לא רוצה את זה.

משה גפני: 6 שעות זה הגיוני, זה לא משבש את עבודת מערכת הבחירות.

משה גפני: יהודה אבידן עשה כמה מערכות בחירות – להערכתי, אני עשיתי יותר מערכות בחירות ממנו.

משה גפני: אני גם עשיתי מערכת בחירות כשש"ס קמה.

משה גפני: גם אז הייתי במערכת בחירות.

משה גפני: לא הייתי צריך 4 שעות.

נסים זאב: בואו נגמור כבר עם החוק הזה.

יריב לוין: אני לא אגמור אותו בלי הסכמה איתכם, שלא תהיה אי הבנה.

יריב לוין: יהודה, אנחנו יכולים להתכנס ל-6 שעות?

יריב לוין: יש פה הסכמה כללית.

יהודה אבידן: אני צריך לשאול את מנכ"ל המפלגה שלנו מה הוא אומר על זה.

יריב לוין: בחייך, מה הוא אומר?

יהודה אבידן: אני לא מקבל החלטה לבד.

יהודה אבידן: קיבלנו מנדט ל-5 שעות.

יהודה אבידן: רוצים לשנות אותו – אני צריך לקבל את המנדט חזרה.

יריב לוין: טוב, אני עושה הפסקת התייעצות של 10 דקות כדי לאפשר ליהודה לבצע את כל הבירורים.

יהודה אבידן: מה הפשרה שאתה מציע?

יהודה אבידן: שאני אוכל לשאול.

יריב לוין: שיהיו 6 שעות וגמרנו.

יריב לוין: (5 דקות הפסקה)

יריב לוין: אני מחדש את הישיבה.

יריב לוין: אנחנו מסכמים שמגבלת הזמן תהיה 6 שעות.

יהודה אבידן: הדיווח הוא בפרוטוקול אצל מזכיר הקלפי באותה צורה.

יריב לוין: זה מה שאנחנו מציעים.

יהודה אבידן: זה לא כולל משקיפים.

יריב לוין: לא כולל משקיפים, בוודאי שלא.

יריב לוין: אך ורק יושב ראש, סגנו והחבר השלישי.

יריב לוין: ארבל, הסיכום הוא 6 שעות במקום 7.

יריב לוין: עכשיו אנחנו צריכים לסכם גם את הסוגיה השנייה של אופן הרישום.

יריב לוין: בבקשה.

אברהם מיכאלי: במה זה שונה מהקודם?

יריב לוין: עוד רגע.

אברהם מיכאלי: הסידור הרי עבד קודם באישור מיוחד.

אברהם מיכאלי: אז איך היו מדווחים אז?

ארבל אסטרחן: אז זה היה משהו שניתן מראש בצורה מאורגנת על-ידי יושב ראש ועדת הבחירות המרכזית; עכשיו זה משהו שיהיה בכל קלפי.

ארבל אסטרחן: אני אומר מה קיים היום ומה מוצע: יש לנו היום סעיף 116יט שעניינו הצבעת חברי ועדת הקלפי, וסעיף קטן (א) בו אומר כיום כך: "יושב ראש ועדת הבחירות המרכזית, בהתייעצות עם סגניו רשאי לקבוע כי חבר ועדת קלפי יצביע בקלפי שבה הוא משמש חבר, אם נוכח כי קיימות נסיבות מיוחדות הקשורות למילוי תפקידו אשר בשלהן נבצר מחבר ועדת הקלפי להצביע בקלפי באזור מגוריו".

ארבל אסטרחן: היה צורך גם בהחלטת יושב ראש הוועדה וגם נבצרות.

ארבל אסטרחן: אני אציין שהסעיף הזה נמצא לצד הסעיף של הצבעת המזכיר שיכול להצביע כבר היום במעטפה כפולה בכל קלפי שבה הוא משמש, כי בדרך כלל המזכירים יושבים יום שלם.

ארבל אסטרחן: כאן מסתמן שאותו סעיף קטן (א) שאותו הקראתי עכשיו יוחלף, ובמקומו ייאמר: "חבר ועדת קלפי רשאי להצביע בקלפי שבה הוא משמש חבר, ובלבד ששימש חבר באותה קלפי לפחות 6 שעות רצופות שבהן הייתה הקלפי פתוחה להצבעה".

ארבל אסטרחן: זה אמור ליצור איזון בין הסטייה מהמנגנון הקיים היום שאדם יכול להצביע רק בקלפי שבה הוא רשום לבין הרצון לאפשר לאנשים- -

יהודה אבידן: זה יתרום לרישום יותר מסודר.

יריב לוין: בטח.

אורלי עדס: עובדים על זה תמיד.

סהר פינטו: מה שכן, יכול להיות שצריך להכניס את סמכות יושב ראש ועדת הבחירות במקרים שבהם אדם לא מגיע ל-6 שעות- -

יריב לוין: כן.

סהר פינטו: לא, כי פה אנחנו עושים החלפה.

ארבל אסטרחן: נכון, מבטלים את זה.

סהר פינטו: בעצם לא להחליף, אלא להפוך את זה לסעיף (ב) שהיושב ראש רשאי לתת גם למי שלא עומד בזה במקרים מיוחדים.

יריב לוין: בסדר גמור.

אורלי עדס: נכון, כמו ביישובים מעבר לקו.

ארבל אסטרחן: נראה איך נעשה את זה, אבל נשאיר את מה שקיים היום כ-(א), נוסיף את התוספת של 6 שעות.

ארבל אסטרחן: זה לא יחליף את (א), אלא יתווסף.

ארבל אסטרחן: בנוסף, היום כתוב בסעיף שחבר ועדת קלפי שמצביע כאמור ישים את מעטפת ההצבעה בתוך מעטפה חיצונית, וועדת הקלפי, למעט החבר המצביע תציין על פני המעטפה החיצונית את שמו, את מספר זהותו במרשם אוכלוסין ואת מענו, והוא יטיל את המעטפה לעיני חברי ועדת הקלפי הנותרים בתוך הקלפי, והספירה תהיה כפי שמקובל לגבי הקלפיות של אנשים עם מוגבלות.

ארבל אסטרחן: פה אולי כדאי להוסיף שמזכיר ועדת הקלפי יציין בפרוטוקול את שמו ואת מספר זהותו של חבר ועדת הקלפי שהצביע בקלפי שבה שימש חבר, ויאשר כי התקיים בו התנאי האמור של 6 שעות.

יריב לוין: זאת אומרת, זה נרשם בפרוטוקול, וזאת הראיה והאינדיקציה, והמזכיר עושה בעצם את הרישום.

יריב לוין: כי הרי ממילא כשאדם נכנס הוא צריך להירשם בשעה שהוא נכנס.

אורלי עדס: המזכיר יבדוק שהוא אכן כיהן 6 שעות.

יהודה אבידן: הנקודה הזאת מסוכנת.

יהודה אבידן: לצערי, מניסיון המזכירים הם אנשים מאוד רציניים אבל לפעמים לא מסיימים את המלאכה עד הסוף.

יהודה אבידן: אם אני אתנה שההצבעה כפופה לרישום בפרוטוקול - -

אורלי עדס: לא כפופה, היא פעולה משלימה.

יהודה אבידן: פעולה משלימה.

יהודה אבידן: יכול להיות שיהיה מישהו שירצה לפסול את הקול הזה אם היא לא נרשמה.

יהודה אבידן: הרישום צריך להיות שהוא זכאי להצביע, וזה יכול להיות דרך הפרוטוקול או מזכיר הקלפי – איך שאתם רוצים תעשו את זה; אבל תעצרו.

יהודה אבידן: כי אם מחר מזכיר הקלפי לא ירשום את השם – ואז מה קורה, לצערנו?

יהודה אבידן: בן אדם מצביע במקומו בעיר אחרת ומחקו אותו, והוא יבוא עכשיו לקלפי, אחרי שהצביע במקום שישב.

יהודה אבידן: זה מגיע אלינו לוועדה להצבעות מיוחדות, מה אני עושה דבר ראשון?

יהודה אבידן: פותח את הפרוטוקול, ורואים שהמזכיר לא רשם שהוא הצביע כדת וכדין.

יהודה אבידן: הקול השני ייפסל כי שם לכולי עלמא זה לא הוא הצביע.

יהודה אבידן: במקום שהוא הצביע מכיוון שהמזכיר לא השלים את העבודה כמו שצריך.

יהודה אבידן: מבחינתנו האינדיקציה צריכה להיות העבודה המשלימה של המזכיר.

אהוד שיל"ת: האדם נותן מעטפה מול הפרוטוקול.

אורלי עדס: ברגע שנתנו להצביע זה מכיוון שהוא נוכח שהוא הצביע- - - 6 שעות.

אורלי עדס: אחרת אף אחד לא היה נותן לו להצביע.

סהר פינטו: מה אתה מציע?

יהודה אבידן: אני אומר שהזכאות שלו נבחנת על-ידי מזכיר הקלפי.

יהודה אבידן: הוא הגיע בשעה 7:00, ובשעה 13:00 הוא יכול להצביע.

אהוד שיל"ת: נכון.

אהוד שיל"ת: הוא יצביע, ובזה זה נגמר.

אורלי עדס: כן.

אורלי עדס: יהיה רישום, אבל הרישום הוא לא תנאי לכך.

יהודה אבידן: הפחד שלי הוא שמחר מישהו יצביע במקומו.

יריב לוין: ברור לי שהפחד הוא כזה - - -

יהודה אבידן: אני אגיד לך מה בפרקטיקה: אנחנו מקבליים שתי מעטפות ביום הבחירות, ורואים שיהודה אבידן הצביע פעמיים – פעם אחת בקלפי באשדוד, ופעם אחת בירושלים.

יהודה אבידן: אני בא לוועדה, ואם אני יודע שהרישום הוא חלק מחייב- -

אהוד שיל"ת: החוק יפסול את ההצבעה האמיתית שנעשתה בוועדת הקלפי שבה הוא כיהן כי המעטפה שלו בירושלים היא אנונימית, היא נספרה כבר, ואי אפשר לדעת- -

יהודה אבידן: אז מה ייפסל?

אהוד שיל"ת: הקול האמיתי, המעטפה האמיתית שאנחנו יודעים שהוא הצביע בה.

אהוד שיל"ת: אין דרך אחרת בכל המעטפות הכפולות.

אהוד שיל"ת: גם היום לגבי חיילים – אם נמצא שחייל או שוטר או בעל מוגבלות הצביע גם במעטפה כפולה וגם בקלפי הרגילה שלו – את מה אנחנו פוסלים?

אהוד שיל"ת: את המעטפה הכפולה, שאנחנו יודעים שהוא באמת הצביע בה- -

יריב לוין: אין לך ברירה פשוט.

יהודה אבידן: ותמשיך – מה עושים הלאה?

יהודה אבידן: המלצה להגיש לחקירה או לא?

יהודה אבידן: אני רוצה למנוע את הדברים האלה, זה מה שאני רוצה.

אהוד שיל"ת: אתה לא יכול לפסול את ההצבעה- -

יהודה אבידן: אם הרישום הוא טכני אין לי בעיה.

יריב לוין: הרישום הוא טכני.

סהר פינטו: זה יהיה כמו- -

ארבל אסטרחן: אתה מבהיר למזכיר שכשהוא נותן לו את המעטפה הכפולה שיסתכל בשעון ויוודא שישב במשך 6 השעות הנדרשות, ושיציין את זה בפרוטוקול כמו הרבה דברים שהוא צריך לציין.

יהודה אבידן: כדי שלא יצביע פעמיים באותו מקום אם המזכיר התחלף במקרה.

ארבל אסטרחן: גם.

יהודה אבידן: בסדר גמור, מאה אחוז.

יריב לוין: אז אנחנו סיימנו.

ארבל אסטרחן: לא הגישו את זה כהסתייגות?

יריב לוין: לא, ירד.

יריב לוין: אם כך, סיכמנו את כל הדברים.

יריב לוין: ארבל תכין את הנוסח הסופי לפי הסיכומים.

ארבל אסטרחן: 6 שעות, (א) נשאר, והתוספת הזאת על ציון בפרוטוקול.

יריב לוין: בדיוק.

יריב לוין: מי בעד?

יריב לוין: מי נגד?

יריב לוין: מי נמנע?

יריב לוין: הצבעה בעד ההצעה – רוב נגד – אין נמנעים – אין ההצעה התקבלה.

יריב לוין: פה אחד, אין מתנגדים, אין נמנעים.

יריב לוין: רבותיי, תודה רבה.

יריב לוין: אמרתי לכם, אני כנראה אהיה פה כשאתם תבואו עם אבנים, אבל אני מקווה שבסוף כולם יגידו שעשינו הסדר טוב.

יריב לוין: הכוונות בטוח טובות.

יריב לוין: תודה רבה, הישיבה נעולה.